KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2025. május 28-i ülésére)


TÁRGY: 	ALAPÍTVÁNYI FORRÁS ÁTVÉTELE A KISKŐRÖS VÁROSÉRT ALAPÍTVÁNYTÓL  


A Kiskőrös Városért Alapítvány (továbbiakban: Alapítvány) alapító okiratában meghatározott céljának megfelelően Kiskőrös Város kulturális fejlesztése és történelmi emlékeinek megőrzése, ápolása, valamint kulturális feladatai ellátása érdekében 2023. év októberétől adománygyűjtést szervezett Kiskőrös Város területén az új Petőfi szobor (Petőfi Zsánerszobor) felállításához. 
 
Az Önkormányzat védi, ápolja és fejleszti nagy szülötte kultuszát annak érdekében, hogy a magyar irodalom külföldön is legismertebb költője része legyen a kiskőrösiek mindennapjainak, hozzá tartozzon a város lakosságának identitásához. Az Önkormányzat a város területén felállítandó köztéri új Petőfi emlékszobor elkészítésére, elhelyezésére megrendelést adott, mely eredményeként 2024. decemberében felavatásra került a megrendelt műalkotás (Petőfi Zsánerszobor). A szobor előállításának, elhelyezésének költségét az Önkormányzat viselte.

A Petőfi Zsánerszobor becsült értéke 35 millió forint, az Alapítvány az adománygyűjtéssel csatlakozott Kiskőrös Város Önkormányzata (továbbiakban: Önkormányzat) kezdeményezéséhez.

Az adományok 2024. decemberéig érkeztek az Alapítvány számlájára. Az ezen időszak alatt erre a célra befizetett adományok összege: 3 669 627,- Ft, amelyet az Alapítvány az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény 2. § 4.  pontja szerinti cél szerinti juttatásként át kíván adni az Önkormányzatnak.

Az államháztartáson kívüli forrás átadásáról-átvételéről szóló 16/2015. (VI. 18.) önkormányzati rendelet 10.§-a alapján:

„10.§ (1) A mindenkor hatályos önkormányzati vagyonról és a vagyon hasznosításáról szóló önkormányzati rendelet szabályozza az ingyenesen felajánlott, ellenszolgáltatás nélkül kapott vagy felajánlott vagyon elfogadásának feltételeit. 

(2) Átvett pénzbeli támogatásokról a Képviselő-testület dönt.”

Fentiekre tekintettel javaslom, hogy a Képviselő-testület a határozat-tervezetben foglaltak szerint döntsön.

Kiskőrös, 2025. május 20.

	Domonyi László sk.
	polgármester



HATÁROZAT-TERVEZET


A Képviselő-testület 

1. egyetért azzal, hogy a Kiskőrös Város Önkormányzata a Kiskőrös Városért Alapítványtól 3 669 627,- Ft, azaz Hárommillió-hatszázhatvankilencezer-hatszánhuszonhét forint. összegű támogatást átvegyen a Petőfi Zsánerszobor felállításának lebonyolítása céljából. 
2. felkéri a Polgármestert, hogy a Város 2025. évi költségvetésének soron következő módosítását a fentiek figyelembevételével terjessze elő.
3. felhatalmazza a Polgármestert a támogatással kapcsolatos szükséges jognyilatkozatok megtételére, a határozat-tervezet mellékletét képező támogatási szerződés aláírására.


Felelős: 	polgármester
Határidő: 	2025. június 15.
